Vilcabamba
Vilcabamba, (quechua 'den hellige slette'; sp. Espíritu Pampa), inkaernes sidste tilflugtssted i regnskoven nord for Machu Picchu. Efter den spanske erobring af Inkariget flygtede Manco (2.) Inka (d. 1544) til Vilcabamba, og han og hans efterkommere styrede derfra en ny inkastat indtil 1572, da spanierne efter mange kampe fangede og henrettede den sidste inkahersker, Tupac Amaru. Spanierne fandt imidlertid aldrig Vilcabamba, der først blev opdaget i 1900-t. Lokaliteten er opdelt i 17 arkitektoniske sektioner i karakteristisk inkaarkitektur og har et stort, trapezformet torv.